dokumentusandhed
Dokumentusandhed, undertiden intellektuelt falsk, urigtig skriftlig erklæring af bevismæssig karakter i henhold til lov eller særligt pligtforhold. Straffeloven § 175 omfatter offentlige dokumenter og bøger samt private dokumenter og bøger, som iht. en særlig pligt skal føres eller udfærdiges af bevis- eller kontrolmæssige grunde, fx læge- og jordemoderattester. Såvel udstedelse som brug af et ægte dokument med et urigtigt indhold er omfattet af dokumentusandhed, der er en dokumentforbrydelse; som betingelse for at straffe kræves det, at gerningsmanden har tilstræbt at "skuffe i retsforhold", dvs. at forårsage en vildfarelse. Efter en lovændring i 2005 gælder samme regler, når dokumentet eller bogen er udfærdiget eller føres på andet læsbart medie. Bestemmelsen i § 175 suppleres af andre bestemmelser både i og uden for Straffeloven, fx Straffeloven § 296 om meddelelser, der offentligt fx om aktieselskaber udspredes i spekulationsøjemed.